酒隱園
作者：楊傑
朝代：宋

paragraphs: 小隱隱山林，大隱隱城郭。
城郭多紛囂，山林苦淡漠。
不如隱於酒，適意自斟酌。
屈原不能飲，獨醒較清濁。
楊雄雖願隱，載醪無適莫。
吏部甕下卧，其隱可愧怍。
翰林市上眠，其隱太落拓。
孰若畸翁園，醺酣得天樂。
風暖鳯凰集，霜重梧桐落。
長嘯待明月，明月出林薄。
倚杖傲浮雲，浮雲度寥廓。
雖近市朝路，不爲名利縛。
知我尚幽勝，賦詩豫期約。
願言醉鄉遊，一駕東飛鶴。
上池沃瑶漿，冲氣溢金杓。
當知隱君子，志不在糟粕。